ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป

บริษัท บางกอก เชน ฮอสปิทอล จำกัด (มหาชน) (“บริษัท” หรือ “KH”)
จดทะเบียนจัดตั้งขึ้นเมื่อวันที่ 24 พฤศจิกายน 2536 เพื่อดำเนินธุรกิจในรูปของกลุ่มโรงพยาบาล
(Chain Hospital) และธุรกิจในสายที่เกี่ยวข้องกับการแพทย์ มีทุนจดทะเบียนเริ่มแรก 150
ล้านบาท โดยมีกลุ่มนายแพทย์ เฉลิม หาญพาณิชย์ ถือหุ้นร้อยละ 60 และบริษัท แลนด์ แอนด์ เฮ้าส์
จำกัด (มหาชน) ถือหุ้นร้อยละ 40

ปัจจุบัน บริษัทฯ และบริษัทย่อย ดำเนินกิจการโรงพยาบาลจำนวน 6 แห่ง ได้แก่ โรงพยาบาล
เกษมราษฎร์ บางแค โรงพยาบาลเกษมราษฎร์ ประชาชื่น โรงพยาบาลเกษมราษฎร์ สุขาภิบาล 3
โรงพยาบาลเกษมราษฎร์ รัตนาธิเบศร์ โรงพยาบาลเกษมราษฎร์ สระบุรี
และโรงพยาบาลเกษมราษฎร์ ศรีบุรินทร์ ภายใต้การบริหารงานของนายแพทย์เฉลิม หาญพาณิชย์
โดย ณ 31 ธันวาคม 2547 กลุ่มโรงพยาบาลมีจำนวนเตียงสำหรับผู้ป่วยในตามที่ได้จดทะเบียน
(Licensed Beds) จำนวนรวมทั้งสิ้น 1,620 เตียง และมีจำนวนเตียงที่ให้บริการจริง (Active
Beds) รวมทั้งสิ้น 740 เตียง และห้องตรวจสำหรับให้บริการผู้ป่วยนอก 235 ห้องตรวจ
ซึ่งสามารถให้บริการรองรับผู้ป่วยนอกได้จำนวน 9,400 คนต่อวัน
พร้อมแพทย์ผู้เชี่ยวชาญทุกสาขาให้บริการตลอด 24 ชั่วโมง นอกจากนี้ บริษัทฯ
ยังได้ดำเนินการปรับภาพลักษณ์การให้บริการ (Re-branding) ของโรงพยาบาลในกลุ่มให้เป็นเลิศ
(Medical Excellent Center) ทั้งในด้านบุคลากรทางการแพทย์ที่เชี่ยวชาญและมีประสบการณ์
อุปกรณ์ทางการแพทย์ที่ทันสมัยและมีเทคโนโลยีระดับสูง
สภาพแวดล้อมในโรงพยาบาลที่มีสิ่งอำนวยความสะดวกต่างๆ แก่ลูกค้า
รวมถึงการจัดตั้งศูนย์เฉพาะทางต่างๆ ซึ่งบางศูนย์เป็นศูนย์ที่จบในตัว (One-stop Service)
เพื่อรองรับการมาใช้บริการของลูกค้าได้อย่างสมบูรณ์และเป็นเลิศ

กลุ่มโรงพยาบาลมีจุดเด่นในการดำเนินธุรกิจดังนี้ (1) การดำเนินธุรกิจในรูปกลุ่มโรงพยาบาล
โดยมีโรงพยาบาลขนาดใหญ่ 6 สาขา และการมีพันธมิตรเพื่อเพิ่มศักยภาพการให้บริการ
ประกอบด้วยโรงพยาบาลทั่วไปที่เป็นพันธมิตรประมาณ 60 แห่งในการส่งต่อผู้ป่วยประกันสังคม
และประกันสุขภาพถ้วนหน้าเพื่อเข้ารับการตรวจวินิจฉัย รักษา และผ่าตัดหัวใจ
ที่โรงพยาบาลเกษมราษฎร์ ประชาชื่น และการมีคลินิกเครือข่ายประกันสังคมประมาณ 200 แห่ง
เพื่อให้ความสะดวกแก่ผู้ป่วยในการรับบริการรักษาเบื้องต้น การมีคลินิกชุมชนอบอุ่น 7 แห่ง
สำหรับการให้บริการเบื้องต้นแก่ผู้ป่วยประกันสุขภาพถ้วนหน้า (2)
รายได้ที่เข้ามาประจำจากโครงการกองทุนประกันสังคมและโครงการหลักประกันสุขภาพถ้วนหน้า
(3) ความได้เปรียบด้านขนาดจากการจัดซื้อสินค้าของโรงพยาบาลภายในกลุ่มผ่านฝ่ายจัดซื้อกลาง
(4) ผู้บริหารระดับสูงของบริษัทฯ มีประสบการณ์ในการบริหารโรงพยาบาลมากกว่า 20 ปี
และมีส่วนร่วมในการบริหารงานด้านสาธารณสุขระดับประเทศ (5)
คณะแพทย์ผู้เชี่ยวชาญเฉพาะทางครบทุกสาขา 519 คน (6) การจัดอบรมแพทย์ พยาบาล
ทั้งภายในโรงพยาบาล สถาบันภายนอกและในต่างประเทศ เช่น
การแลกเปลี่ยนแพทย์กับสถาบันประสาทวิทยา กรมการแพทย์ กระทรวงสาธารณสุข (7) อุปกรณ์
และเครื่องมือทางการแพทย์ที่มีเทคโนโลยีระดับสูง เช่น เครื่องมือทางการแพทย์สำหรับศูนย์หัวใจ
ศูนย์สุขภาพผิวและความงาม เครื่องรักษาสายตาด้วยแสงเลเซอร์ (เลซิก)
และเครื่องส่องตรวจระบบทางเดินอาหารส่วนบนและล่างผ่านระบบจอภาพ และ (8)
กลุ่มโรงพยาบาลทั้ง 6 สาขาได้ผ่านการรับรองคุณภาพมาตรฐาน ISO 9001 Version 2000 และ
2 โรงพยาบาลในกลุ่มได้รับการรับรองคุณภาพสถานพยาบาล (Hospital Accreditation)

ณ 31 ธันวาคม 2547 บริษัทมีสินทรัพย์รวมทั้งสิ้น 4,026.37 ล้านบาท หนี้สินรวมเท่ากับ
1,574.47 ล้านบาท และส่วนของผู้ถือหุ้น (ไม่รวมส่วนของผู้ถือหุ้นส่วนน้อย) เท่ากับ 2,111.29
ล้านบาท และมีกำไรสะสมรวมเท่ากับ 35.87 ล้านบาท
ซึ่งเป็นกำไรสะสมที่จัดสรรเป็นสำรองตามกฎหมายเท่ากับ 21.05 ล้านบาท
และกำไรสะสมที่ยังไม่ได้จัดสรรเท่ากับ 14.82 ล้านบาท

  (ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจลงทุนในหลักทรัพย์)